LIETUVOS RESPUBLIKOS

APLINKOS MINISTRO

Į S A K Y M A S

DĖL APLINKOS MINISTERIJOS SISTEMOS ĮSTAIGŲ (ĮMONIŲ) BENDRŲ VEIKSMŲ, UŽKERTANT KELIĄ SAVAVALIŠKOMS STATYBOMS, IR INFORMACIJOS APIE GALIMAS SAVAVALIŠKAS STATYBAS TEIKIMO TVARKOS APRAŠO PATVIRTINIMO

2011 m. rugsėjo 21 d. Nr. D1-725

Vilnius

Vadovaudamasis Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597; 2006, Nr. 116-4402; 2007, Nr. 55-2127; 2009, Nr. 144-6352; 2010, Nr. 84-4401) 27 straipsnio 3 dalies 4 punktu ir Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“ (Žin., 1998, Nr. 84-2353; 2010, Nr. 125-6395), 15.5 punktu:

1. T v i r t i n u Aplinkos ministerijos sistemos įstaigų (įmonių) bendrų veiksmų, užkertant kelią savavališkoms statyboms, ir informacijos apie galimas savavališkas statybas teikimo tvarkos aprašą (pridedama).

2. P r i p a ž į s t u netekusiais galios:

2.1. Lietuvos Respublikos aplinkos ministro 2006 m. sausio 20 d. įsakymą Nr. D1-33 „Dėl Valstybės institucijų veiklos savavališkų statybų prevencijos ir padarinių šalinimo srityje tvarkos aprašo patvirtinimo“ (Žin., 2006, Nr. 12-432);

2.2. Lietuvos Respublikos aplinkos ministro 2007 m. birželio 15 d. įsakymą Nr. D1-340 „Dėl aplinkos ministro 2006 m. sausio 20 d. įsakymo Nr. D1-33 „Dėl Valstybės institucijų veiklos savavališkų statybų prevencijos ir padarinių šalinimo srityje tvarkos aprašo patvirtinimo“ pakeitimo“ (Žin., 2007, Nr. 69-2756);

2.3. Lietuvos Respublikos aplinkos ministro 2008 m. gruodžio 17 d. įsakymą Nr. D1-680 „Dėl Lietuvos Respublikos aplinkos ministro 2006 m. sausio 20 d. įsakymo Nr. D1-33 „Dėl Valstybės institucijų veiklos savavališkų statybų prevencijos ir padarinių šalinimo srityje tvarkos aprašo patvirtinimo“ pakeitimo“ (Žin., 2008, Nr. 148-5942);

2.4. Lietuvos Respublikos aplinkos ministro 2010 m. balandžio 20 d. įsakymą Nr. D1-313 „Dėl Lietuvos Respublikos aplinkos ministro 2006 m. sausio 20 d. įsakymo Nr. D1-33 „Dėl Valstybės institucijų veiklos savavališkų statybų prevencijos ir padarinių šalinimo srityje tvarkos aprašo patvirtinimo“ pakeitimo“ (Žin., 2010, Nr. 48-2347).

3. N u s t a t a u, kad šis įsakymas įsigalioja 2011 m. lapkričio 1 d.

Aplinkos ministras	Gediminas Kazlauskas

PATVIRTINTA

Lietuvos Respublikos aplinkos ministro

2011 m. rugsėjo 21 d. įsakymu Nr. D1-725

APLINKOS MINISTERIJOS SISTEMOS ĮSTAIGŲ (ĮMONIŲ) BENDRŲ VEIKSMŲ, UŽKERTANT KELIĄ SAVAVALIŠKOMS STATYBOMS, IR INFORMACIJOS

APIE GALIMAS SAVAVALIŠKAS STATYBAS TEIKIMO TVARKOS APRAŠAS

1. Aplinkos ministerijos sistemos įstaigų (įmonių) bendrų veiksmų, užkertant kelią savavališkoms statyboms, ir informacijos apie galimas savavališkas statybas teikimo tvarkos aprašas nustato Valstybinės teritorijų planavimo ir statybos inspekcijos prie Aplinkos ministerijos (toliau – VTPSI), Aplinkos ministerijos regionų aplinkos apsaugos departamentų (toliau – RAAD), saugomų teritorijų direkcijų (toliau – STD) ir valstybės įmonių miškų urėdijų (toliau – MU) bendradarbiavimo tvarką, siekiant užkirsti kelią savavališkoms statyboms jų veiklos teritorijose.

2. VTPSI, RAAD, STD ir MU (toliau – Įstaigos (įmonės)), vykdydamos tarnybines funkcijas jų veiklos teritorijose, vadovaujasi jų veiklą reglamentuojančiais teisės aktais ir šiuo aprašu.

3. Įstaigų (įmonių) pareigūnai, siekdami užkirsti kelią savavališkoms statyboms, pagal kompetenciją vykdo šiuos veiksmus:

3.1. statybos valstybinę priežiūrą atliekantys pareigūnai:

3.1.1. gavę informacijos apie galimą savavališką statybą ir / ar nustatę savavališkos statybos faktą, teisės aktų nustatyta tvarka imasi priemonių pažeidimams pašalinti;

3.1.2. teisės aktų nustatyta tvarka organizuoja patikrinimus savavališkoms statyboms išaiškinti bei padarytų teisės aktų pažeidimų mastui nustatyti ar patikslinti, kviečia juose dalyvauti RAAD, STD, MU ir kitų suinteresuotų institucijų atstovus;

3.1.3. teisės aktų nustatyta tvarka teikia fiziniams ir juridiniams asmenims informaciją apie reikalavimus, taikomus statinių statybai konkrečioje teritorijoje;

3.2. aplinkos apsaugos valstybinės kontrolės pareigūnai:

3.2.1. pagal kompetenciją nustatę savo veiklos teritorijoje aplinkos apsaugos reikalavimų pažeidimų, susijusių su galima savavališka statyba, arba gavę informacijos apie galimą savavališką statybą, apie ją informuoja VTPSI;

3.2.2. pagal kompetenciją dalyvauja VTPSI organizuojamuose patikrinimuose savavališkoms statyboms išaiškinti;

3.3. valstybiniai saugomų teritorijų pareigūnai:

3.3.1. pagal kompetenciją nustatę savo veiklos teritorijoje saugomos teritorijos apsaugos ir naudojimo režimo reikalavimų pažeidimų, susijusių su galima savavališka statyba, arba gavę informacijos apie galimą savavališką statybą, apie ją informuoja VTPSI;

3.3.2. pagal kompetenciją dalyvauja VTPSI organizuojamuose patikrinimuose savavališkoms statyboms išaiškinti;

3.4. valstybiniai miškų pareigūnai:

3.4.1. nustatę pagal kompetenciją savo veiklos teritorijoje savavališko miško kirtimo, miško naudojimo tvarkos pažeidimų, susijusių su galima savavališka statyba, apie ją informuoja VTPSI;

3.4.2. pagal kompetenciją dalyvauja VTPSI organizuojamuose patikrinimuose savavališkoms statyboms išaiškinti.

4. RAAD, STD ir MU informaciją apie galimas savavališkas statybas teikia VTPSI elektroniniu paštu informacija@vtpsi.lt per 3 darbo dienas nuo galimų savavališkų statybų nustatymo.

5. VTPSI, siekdama stiprinti savavališkų statybų prevenciją ir efektyviai šalinti jų padarinius, kaupia informaciją apie savavališkas statybas bei jų padarinių šalinimą ir teikia RAAD, STD ir MU (šioms įstaigoms paprašius) duomenis, reikalingus jų veiklai, – per 5 darbo dienas nuo paklausimo gavimo.

6. VTPSI, RAAD, STD (jų pareigūnai) informacijai apie galimas savavališkas statybas pagrįsti turi teisę naudoti filmuotą medžiagą, fotonuotraukas, statinių projektus (jų ištraukas), dokumentų kopijas ir kitą vaizdinę bei dokumentinę medžiagą.

_________________